DA sê ANC te blameer vir hoë brandstofpryse(Argieffoto: Henk Kruger/ANA) Die DA het Woensdag gesê die hoë brandstofpryse wat ŉ negatiewe uitwerking op Suid-Afrikaanse verbruikers het, is ŉ krisis wat deur die ANC geskep is. Kevin Mileham, DA-LP en woordvoerder van energie, het daarop gewys dat Suid-Afrikaners sedert vandag 74c meer per liter petrol en sowat 91c tot 93c meer per liter diesel moet opdok ná Jeff Radebe, minister van energie, se onlangse aankondiging van brandstofprysverhogings. Hy het gesê dié styging is te danke aan ŉ toename in internasionale ruoliepryse. “Die toename in insetkoste vir talle nywerhede sal ook ondernemings, landbou en vervaardiging negatief beïnvloed en hul winste verminder wat beteken dat nuwe werksgeleenthede nie geskep sal word nie en bestaande werksgeleenthede verlore sal gaan,” het Mileham Woensdag in ŉ verklaring gesê. Volgens Tito Mboweni, minister van finansies, moet Suid-Afrikaners hulle egter voorberei vir nóg ŉ brandstofprysverhoging van 29c op 1 April weens die regering se verhoging van die belasting op brandstof. “Hierdie hoë brandstofpryse is ŉ krisis weens die ANC se eie toedoen. Hulle gebruik die brandstofheffing om voortdurend die ondoeltreffende, korrupte en wanbestuurde fiskus aan te vul terwyl miljarde rande bestee word aan sukkelende staatsinstansies. Die R59 miljard wat die ANC-regering gebruik om staatsondernemings van ondergang te red, kon eerder aangewend word om die belasting op brandstof te verminder.” Mileham het bygevoeg dat die departement van energie se tempo om die brandstofprysformule te hersien sonder enige wesenlike redes gesloer het aangesien die tegniese span se verslag meer as 100 dae laat was. Volgens Mileham sal ŉ DA-regering na ŉ stabiliseringsfonds kyk om die invloed van die olieprys en wisselkoersskommelings op die brandstofprys te verminder. “Die DA sal die afhanklikheid van die brandstofheffing verminder om regeringsinkomste te vermeerder deur die oorgroot kabinet te verklein, verkwistende besteding te bekamp en die regering se staatsektor-loonrekening te beperk.”